b'\n_START_ARTICLE_\nRaketinis tankas\n_START_PARAGRAPH_\nRaketinis tankas (rus. \xd1\x80\xd0\xb0\xd0\xba\xd0\xb5\xd1\x82\xd0\xbd\xd1\x8b\xd0\xb9 \xd1\x82\xd0\xb0\xd0\xbd\xd0\xba ; angl. missile tank)\xc2\xa0\xe2\x80\x93 tankas, kurio pagrindinis ginklas yra raket\xc5\xb3 leistuvas. Raketiniams tankams tradici\xc5\xa1kai priskiriamos kovos ma\xc5\xa1inos, kurios \xc5\xa1arvuotos kaip tipiniai to laikotarpio tankai. Ne viena valstyb\xc4\x97 eksperimentavo ir k\xc5\xabr\xc4\x97 raketini\xc5\xb3 tank\xc5\xb3 prototipus. Pvz., Taryb\xc5\xb3 S\xc4\x85junga, kai TSKP generalinis sekretorius buvo Nikita Chru\xc5\xa1\xc4\x8diovas, vykd\xc4\x97 kelet\xc4\x85 raketini\xc5\xb3 tank\xc5\xb3 projekt\xc5\xb3, pvz., Objekto 287 ir Objekto 775. 1968\xc2\xa0m. \xc4\xaf TSRS armijos ginkluot\xc4\x99 buvo priimtas raketinis tank\xc5\xb3 naikintuvas (rus. \xd1\x80\xd0\xb0\xd0\xba\xd0\xb5\xd1\x82\xd0\xbd\xd1\x8b\xd0\xb9 \xd0\xb8\xd1\x81\xd1\x82\xd1\x80\xd0\xb5\xd0\xb1\xd0\xb8\xd1\x82\xd0\xb5\xd0\xbb\xd1\x8c \xd1\x82\xd0\xb0\xd0\xbd\xd0\xba\xd0\xbe\xd0\xb2) IT-1 (rus. \xd0\x98\xd0\xa2-1), pagamintas tanko T-62 baz\xc4\x97je. Tiesa, \xc5\xa1i ma\xc5\xa1ina nebuvo tikras raketinis tankas, nes netur\xc4\x97jo prie\xc5\xa1p\xc4\x97stini\xc5\xb3 raketini\xc5\xb3 \xc5\xa1audmen\xc5\xb3, jais buvo ginkluotos ne tank\xc5\xb3 divizijos, bet atskirieji tank\xc5\xb3 naikintuv\xc5\xb3 batalionai moto\xc5\xa1auli\xc5\xb3 divizijose. Toks raketinis tankas funkciniu po\xc5\xbei\xc5\xabriu buvo artimesnis \xc5\xa1iuolaikinei Rusijos prie\xc5\xa1tankini\xc5\xb3 raket\xc5\xb3 savaeigei Chrizantema. Jau 8-to de\xc5\xa1imtme\xc4\x8dio prad\xc5\xbeioje IT-1 buvo i\xc5\xa1brauktas i\xc5\xa1 ginkluot\xc4\x97s. Pana\xc5\xa1us raketinis tankas buvo kuriamas Vakar\xc5\xb3 Vokietijoje._NEWLINE_XX a. 4-t\xc4\x85 de\xc5\xa1imtmet\xc4\xaf TSRS band\xc4\x97 raketin\xc4\xaf tank\xc4\x85 RBT-5 (rus. \xd0\xa0\xd0\x91\xd0\xa2-5), kurio pagrindinis ginklas buvo bok\xc5\xa1telio raketin\xc4\x97 turel\xc4\x97 su dviem 250\xc2\xa0kg mas\xc4\x97s nevaldomomis raketomis TT, vadintomis tankin\xc4\x97mis torpedomis (rus. \xd1\x82\xd0\xb0\xd0\xbd\xd0\xba\xd0\xbe\xd0\xb2\xd1\x8b\xd0\xb5 \xd1\x82\xd0\xbe\xd1\x80\xd0\xbf\xd0\xb5\xd0\xb4\xd1\x8b)._NEWLINE_Kartais raketiniais tankais vadina \xc4\xafprastinius tankus, kurie gali ne tik sviediniais \xc5\xa1audyti i\xc5\xa1 tanko patrankos, bet ir leisti prie\xc5\xa1tankines valdom\xc4\x85sias raketas. Tokie tankai buvo JAV ir Vokietijos prototipinis tankas MBT-70, i\xc5\xa1 ginkluot\xc4\x97s i\xc5\xa1brauktas amerikie\xc4\x8di\xc5\xb3 M551 Sheridan, pranc\xc5\xabz\xc5\xb3 AMX-13, taip pat tarybiniai, rusi\xc5\xa1ki ir ukrainieti\xc5\xa1ki tankai T-64, T-72, T-80, T-84 ir T-90. Kai kurie tankai T-55, dabar naudojami Peru armijoje, ant bok\xc5\xa1teli\xc5\xb3 turi stovus su raket\xc5\xb3 leistuvais._NEWLINE_Lenki\xc5\xa1kas in\xc5\xbeinerinis tarybinio tanko T-55\xd0\x90 variantas buvo ginkluotas raketomis PW-LWD. Ta\xc4\x8diau \xc5\xa1is tankas nebuvo tikras kovinis raketinis tankas.'